Man sterf ná motor teen stadspoort botsDie voorval het omstreeks 20:30 Woensdag gebeur. ŉ Man is dood nadat hy gisteraand in sy motor teen die stadspoort van die dorpie Utrecht, in KwaZulu-Natal, vasgejaag het. Die motor waarin Mzwakhe Zwane (35) gery het, het heeltemal uitgebrand. Hy is op die toneel dood. Die sandsteenstruktuur en grasdak, wat besoekers aan die dorp verwelkom, het ná die ongeluk ook vlam gevat en bykans tot op die grond afgebrand. Kapt. Nqobile Gwala, polisiewoordvoerder in KwaZulu-Natal, het gesê ŉ saak van strafbare manslag word ondersoek. Sy wou nie reageer op bewerings dat die voorval die gevolg van ŉ straatren was nie. ŉ Inwoner van Utrecht het aan Maroela Media gesê straatrenne is ŉ algemene verskynsel in dié toeristedorpie en ŉ groot bron van frustrasie vir inwoners.